वरवेली

वरवेली हे भारतातील महाराष्ट्र राज्यातील दक्षिण कोकणातील रत्‍नागिरी जिल्ह्यातील गुहागर तालुक्यातील एक गाव आहे.

भौगोलिक स्थान
वरवेली हे गाव गुहागर या तालुक्याच्या ठिकाणापासून ४.५ किलोमीटर अंतरावर पूर्वेला वसलेले आहे. गुहागर-विजापूर राज्य महामार्गापासून (राज्य महामार्ग ७८) २ किमी दक्षिणेला हे गाव आहे. या गावाच्या आजूबाजूला निव्होशी, पाटपन्हाळे, गुहागर, पोमेंडी, मळण, असगोली ही गावे आहेत. शृंगारतळी बाजारपेठ वरवेलीच्या ६ किलोमीटर पूर्वेला आहे.  

वरवेली हे गाव समुद्रसपाटीपासून २४ मीटर उंचीवर वसले आहे. गुहागर आणि पालशेत हे समुद्रकिनारे गावाजवळून ४ ते ५ किलोमीटर अंतरावर आहेत.  

गावाची भौगोलिक रचना डोंगरउतार आणि सडा (डोंगरमाथ्यावरील मैदानी भाग) अशा दोन स्वरूपात आहे. गावातून एक ओढा वाहतो. गावाच्या वेशीवर मोडका आगार नावाचे धरण आहे.   

हवामान आणि शेती
पावसाळ्यात येथे भरपूर प्रमाणात पाऊस पडतो आणि हवामान समशीतोष्ण राहते. हिवाळ्यात येथील हवामान थंड असते व अनेकदा सकाळी धुके पडते. उन्हाळ्यात हवामान उष्ण असते. 

पावसाळ्यात येथे भातशेती, नागलीशेती (नाचणी) केली जाते. हापूस आंबा व काजू च्या फळबागा मोठ्या प्रमाणावर आहेत. त्याचबरोबर गावात नारळ आणि सुपारीच्या बागादेखील दिसून येतात. फणस आणि कोकम ही कोकणातील प्रसिद्ध फळे देखील मुबलक प्रमाणात पिकतात.

प्रसिद्ध व्यक्ती
रावबहादूर दाजीराव अमृतराव विचारे 

कोल्हापूरच्या राजर्षी शाहू महाराजांचे विश्वासू सहकारी, अधिकारी आणि कार्यकारी अभियंता असणारे रावबहादूर दाजीराव विचारे हे मूळचे वरवेली गावचे होते. कोल्हापूर संस्थानातील अनेक महत्वाच्या वास्तूंचे बांधकाम त्यांच्या कार्यकारी अभियंता म्हणून कारकिर्दीत झाले. राधानगरी धरण, खासबाग कुस्ती मैदान, पॅलेस थिएटर तसेच सिंधुदुर्ग किल्ल्यावरील शिवमंडप उभारणीत त्यांचे मोठे योगदान होते. वरवेली या त्यांच्या मूळ गावातील ग्रामदेवत हसलाई देवीचे मंदिर देखील सन १९०५ मध्ये दाजीरावांनी बांधले. गुहागर या तालुक्याच्या शहरातील समुद्रकिनाऱ्या लगतच्या प्रमुख रस्त्याला दाजीरावांचे नाव दिले आहे. तसेच कोल्हापूर जिल्ह्यातील दाजीपूर अभयारण्याचे नाव ही त्यांच्या सन्मानार्थ दिले आहे.

जवळपासची गावे
गुहागर, पाटपन्हाळे, शृंगारतळी, पालशेत, निव्होशी, असगोली, मळण, पोमेंडी 

संदर्भ

१.https://villageinfo.in/
२.https://www.census2011.co.in/
३.http://tourism.gov.in/
४.https://www.incredibleindia.org/
५.https://www.india.gov.in/topics/travel-tourism
६.https://www.mapsofindia.com/

वर्ग:गुहागर तालुक्यातील गावे
वर्ग:रत्‍नागिरी जिल्ह्यातील गावे